(দিনাজপুর২৪.কম) লিওনেল মেসিকে নিয়ে ‘অযাচিত’ মন্তব্য করে চাকরি হারালেন বার্সেলোনার ডিরেক্টর পেরে গ্রাতাকোস। মাত্র ১৩ বছর বয়স থেকে স্পেনের ক্লাবটিতে খেলছেন লিওনেল মেসি। ২০০৪ সাল থেকে খেলছেন সিনিয়র দলে। বার্সেলোনার হয়ে সর্বকালের সর্বাধিক গোলের মালিক তিনি। ক্লাবটির হয়ে চার ইউয়েফা চ্যাম্পিয়ন্স লীগ ও আট লা-লিগার শিরোপা জিতেছেন। ব্যক্তিগতভাবে জিতেছেন ৫ বার ফিফা ব্যালন ডি’অর। ক্লাবটির সঙ্গে ২০১৮ পর্যন্ত তার চুক্তির মেয়াদ রয়েছে। সম্প্রতি তারা চুক্তির মেয়াদ আরো বাড়াতে চাইছে বার্সেলোনা। কিন্তু মেসি চুক্তি নবায়ন করতে রাজি হচ্ছেন না বলে জানাচ্ছে স্প্যানিশ মিডিয়া। এই অবস্থায় তাকে নিয়ে ‘বিতর্কিত’ এক মন্তব্য করলেন বার্সেলোনার ডিরেক্টর গ্রাতাকোস। বৃটিশ ট্যাবলয়েড ‘ডেইলি মেইল’ ও ‘গোল ডটকম’ গ্রাতাকোসকে ক্লাবটির ডিরেক্টর হিসেবে পরিচয় দিয়েছে। আর ‘বিবিসি’ ও ‘দ্য টেলিগ্রাফ’ তাকে শীর্ষ এক কর্মকর্তা হিসেবে অভিহিত করেছে। কোপা দেল রে’র শেষ ষোলোয় অ্যাটলেটিক বিলবাওকে দুই লেগে ৪-৩ এগ্রিগেট হারিয়ে কোয়ার্টার ফাইনালে উঠেছে বার্সেলোনা। ফিরতি লেগে ৭৮ মিনিটে অসাধারণ ফ্রি-কিকে জয়সূচক গোলটি করেন লিওনেল মেসি। মূলত, বার্সেলোনাকে কোয়ার্টার ফাইনালে তোলার নায়ক লিওলেন মেসি। কিন্তু ওই ম্যাচের পরের তিন মেসিকে নিয়ে বিতর্কিত মন্তব্য করলেন ক্লাবটির ডিরেক্টর গ্রাতাকোস। বলেন, ‘বার্সেলোনা এই পর্যায়ে উঠছে শুধু মেসির কারণে নয়। সে অনেক গুরুত্বপূর্ণ খেলোয়াড়। কিন্তু সে যা জিতেছে তা একটি দলের অবদান। তার পেছনে নেইমার, সুয়ারেজ, ইনিয়েস্তা ও পিকের মতো খেলোয়াড় না থাকলে সে এই পর্যায়ে পৌঁছতে পারতো না। সে এই মানের খেলোয়াড় হতে পারতো না।’ মেসিকে এমনিতেই চুক্তি নবায়নে রাজি করাতে পারছে না বার্সেলোনা। এরমধ্যে ডিরেক্টরের এমন মন্তব্য নিশ্চয় তার ওপর অন্য রকম প্রভাব ফেলবে। বিষয়টি বুঝতে পেরেছে বার্সেলোনা। এতে গ্রাতাকোসকে ওই পদ থেকে সরিয়ে দিয়েছে তারা। বার্সেলোনার একাডেমির কোনো একটি দায়িত্বে নামিয়ে দেয়া হয়েছে তাকে। বিষয়টি এক বিবৃতির মাধ্যমে জানিয়েছে বার্সেলোনা। ব্যক্তিগত একটি মতকে সবার সামনে প্রকাশ করায় তাকে চাকরি থেকে সরিয়ে দেয়া হয়েছে বলে বিবৃতিতে জানানো হয়েছে। -ডেস্ক